b'\n_START_ARTICLE_\nKaren Wetterhahn\n_START_SECTION_\nNuoruus ja opiskelu\n_START_PARAGRAPH_\nKaren Wetterhahn syntyi vuonna 1948 Plattsburghissa New Yorkin osavaltion pohjoisosissa. H\xc3\xa4n suoritti alemman korkeakoulututkinnon kemiasta ja matematiikassa St. Lawrencen yliopistosta. V\xc3\xa4it\xc3\xb6stutkimuksensa h\xc3\xa4n teki Columbian yliopistoon ep\xc3\xa4orgaanisesta kemiasta ja fysikaalisesta biokemiasta.\n_START_SECTION_\nDartmouthin professori\n_START_PARAGRAPH_\nWetterhahn aloitti vuonna 1976 Dartmouth Collegessa. H\xc3\xa4n oli Dartmouthin ensimm\xc3\xa4inen naispuoleinen kemian professori. H\xc3\xa4n oli innokas opettaja, joka halusi motivoida oppilaita luonnontieteiden pariin. Wetterhahn perusti Women in Science -projektin, jonka tarkoituksena oli rohkaista naisopiskelijoita valitsemaan luonnontieteellisen p\xc3\xa4\xc3\xa4aineen._NEWLINE_Ymp\xc3\xa4rist\xc3\xb6terveystieteiden kansallisinstituutin seitsem\xc3\xa4n miljoonan dollarin apurahan ansiosta Wetterhahn pystyi vuonna 1995 aloittamaan Dartmouthissa myrkyllisten metallien ohjelman, jonka tarkoituksena oli tutkia niiden vaikutusta ihmisten terveydelle._NEWLINE_Darthmouthin ulkopuolella Wetterhahn tunnettiin erityisesti tutkimuksestaan, jossa h\xc3\xa4n selvitti sit\xc3\xa4, miten ihmissolut k\xc3\xa4sittelev\xc3\xa4t kromia ja miten metalli voi aiheuttaa sy\xc3\xb6p\xc3\xa4\xc3\xa4.\n_START_SECTION_\nKuolema laboratoriomyrkytykseen\n_START_PARAGRAPH_\nWetterhahn oli tekem\xc3\xa4ss\xc3\xa4 vuonna elokuussa 1996 koetta, jonka aikana h\xc3\xa4nelt\xc3\xa4 tippui muutama pisara dimetyylielohopeaa lateksiselle suojak\xc3\xa4sineelle. Wetterhahn oli huomioinut kaikki tarpeelliset turvam\xc3\xa4\xc3\xa4r\xc3\xa4ykset, ja h\xc3\xa4n k\xc3\xa4ytti suojavaatteita sek\xc3\xa4 -k\xc3\xa4sineit\xc3\xa4 ja vetokaappia. H\xc3\xa4n my\xc3\xb6s pesi saman tien oikeaoppisesti k\xc3\xa4tens\xc3\xa4 ja puhdisti ty\xc3\xb6kalunsa._NEWLINE_Wetterhahn alkoi k\xc3\xa4rsi\xc3\xa4 terveysongelmista marraskuussa 1996, kun h\xc3\xa4n alkoi oksennella ja voida pahoin. Tila heikkeni seuraavien kuukausien aikana. H\xc3\xa4nen puheensa muuttui ep\xc3\xa4selv\xc3\xa4ksi, ja h\xc3\xa4nell\xc3\xa4 alkoi olla n\xc3\xa4k\xc3\xb6- ja kuulovaikeuksia. H\xc3\xa4nell\xc3\xa4 diagnosoitiin tammikuun lopulla 1997 elohopeamyrkytys ja aloitettiin kelaatiohoito, jossa l\xc3\xa4\xc3\xa4kkeen pit\xc3\xa4isi sitoa myrkyllisen aineen itseens\xc3\xa4 ja n\xc3\xa4in auttaa sen l\xc3\xa4pi kehon._NEWLINE_Wetterhahnin myrkytystila oli niin vakava, ettei hoito en\xc3\xa4\xc3\xa4 tehonnut h\xc3\xa4neen. H\xc3\xa4nen veress\xc3\xa4\xc3\xa4n oli 800 kertaa normaalia enemm\xc3\xa4n elohopeaa. H\xc3\xa4n vaipui helmikuussa koomaan ja kuoli 8. kes\xc3\xa4kuuta. Wetterhahnia hoitaneen l\xc3\xa4\xc3\xa4k\xc3\xa4ri David Nierenbergin mukaan t\xc3\xa4m\xc3\xa4n viimeisi\xc3\xa4 toiveita oli dimetyylielohopean tutkiminen, ettei kenenk\xc3\xa4\xc3\xa4n toisen tutkijan tarvitsisi en\xc3\xa4\xc3\xa4 kokea samaa myrkytyst\xc3\xa4._NEWLINE_Wetterhahnin kuoleman j\xc3\xa4lkeen Dartmouthissa ja muualla maailmassa tehtiin uusia s\xc3\xa4\xc3\xa4d\xc3\xb6ksi\xc3\xa4 myrkyllisten aineiden k\xc3\xa4sittelyyn. Jo hieman ennen h\xc3\xa4nen kuolemaansa aloitettiin tutkimus, jossa osoitettiin, ett\xc3\xa4 dimetyylielohopea l\xc3\xa4p\xc3\xa4isee lateksihanskan l\xc3\xa4hes samantien. Tutkijat suosittelivat, ett\xc3\xa4 myrkyllisten kemikaalien k\xc3\xa4sittelyss\xc3\xa4 k\xc3\xa4ytett\xc3\xa4isiin kaksia k\xc3\xa4sineit\xc3\xa4, joista toinen pari olisi paksummat laminaattik\xc3\xa4sineet.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nWetterhahn oli naimisissa, ja h\xc3\xa4nell\xc3\xa4 oli miehens\xc3\xa4 Leonin kanssa kolme lasta.'